Document ID: 31991R1534

31991R1534
L 143/1
SLUŽBENI LIST EUROPSKE UNIJE
31.05.1991.
UREDBA VIJEĆA (EEZ) br. 1534/91
od 31. svibnja 1991.
o primjeni članka 85. stavka 3. Ugovora na određene kategorije sporazuma, odluka i usklađenih djelovanja u sektoru osiguranja
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegov članak 87,
uzimajući u obzir prijedlog Komisije (1),
uzimajući u obzir mišljenje Europskog parlamenta (2),
uzimajući u obzir mišljenje Ekonomskog i socijalnog odbora (3),
budući da se članak 85, stavak 1. Ugovora može proglasiti u skladu s člankom 85. stavkom 3, neprimjenjivim na kategorije sporazuma, odluka i usklađenih djelovanja kada ispunjavaju uvjete iz članka 85. stavka 3.;
budući da se uredbom na temelju članka 87. Ugovora moraju usvojiti detaljna pravila za primjenu članka 85. stavka 3. Ugovora;
budući da je suradnja među poduzetnicima u sektoru osiguranja, do određene mjere, poželjna kako bi se osiguralo pravilno funkcioniranje ovog sektora, a istodobno može promicati interese potrošača;
budući da primjena Uredbe Vijeća (EEZ) br. 4064/89 od 21. prosinca 1989. o kontroli koncentracije među poduzetnicima (4) omogućuje Komisiji obavljanje uskog nadzora nad pitanjima koja proizlaze iz koncentracija u svim sektorima, uključujući sektor osiguranja;
budući da izuzeća odobrena člankom 85. stavkom 3. Ugovora ne mogu sama po sebi utjecati na Zajednicu i nacionalne odredbe koje štite interese potrošača u ovom sektoru;
budući da sporazumi, odluke i usklađena djelovanja koja služe tim ciljevima mogu, u onoj mjeri u kojoj se na njih odnosi zabrana sadržana u članku 85. stavku 1. Ugovora, biti izuzeti iz njih pod određenim uvjetima; budući da se ovo posebno odnosi na sporazume, odluke i usklađena djelovanja vezano uz utvrđivanje premija rizika utemeljenih na kolektivno utvrđenoj statistici ili broju zahtjeva, utvrđivanju standardnih uvjeta police osiguranja, zajedničkom pokriću određenih vrsta rizika, namirenju potraživanja, testiranju i prihvaćanju jamstava i evidencija, i informacijama o povećanim rizicima;
budući da, s obzirom na velik broj obavijesti dostavljenih u skladu s Uredbom Vijeća br. 17 od 6. veljače 1962.: Prva uredba o provedbi članaka 85. i 86. Ugovora (5), kako je zadnje izmijenjena Aktom o pristupanju Španjolske i Portugala, poželjno je, kako bi joj se olakšala zadaća, Komisiji omogućiti da uredbom proglasi odredbe članka 85. stavka 1. Ugovora neprimjenjivim na određene kategorije sporazuma, odluka i usklađenih djelovanja;
budući da bi trebalo biti utvrđeno pod kojim uvjetima Komisija, u bliskoj i kontinuiranoj suradnji s nadležnim tijelima država članica, može izvršavati takve ovlasti;
budući da će Komisija, pri izvršavanju takvih ovlasti, voditi računa ne samo o tome da je u znatnom dijelu mjerodavnog tržišta uklonjen rizik od konkurencije i o svim povlasticama koje bi zbog sporazuma mogle biti dodijeljene osiguranicima, već i o riziku koji bi mogao nastati za osiguranike zbog porasta broja restriktivnih klauzula i djelovanja tzv. poduzetnika s poštanskim sandučićem;
budući da vođenje evidencije i postupanje s informacijama o povećanim rizicima treba obavljati tako da bude podložno pravilnoj zaštiti tajnosti podataka;
budući da, u skladu s člankom 6. Uredbe br. 17, Komisija može predvidjeti da se odluka donesena u skladu s člankom 85. stavkom 3. Ugovora primjenjuje s retroaktivnim učinkom; budući da bi Komisiji također trebalo biti omogućeno usvajanje odredbe s takvim učinkom u uredbi;
budući da prema članku 7. Uredbe br. 17, sporazumi, odluke i usklađena djelovanja mogu biti izuzeti odlukom Komisije od zabrane, posebno ako su preinačeni na takav način da ispunjavaju uvjete iz članka 85. stavka 3. Ugovora; budući da je poželjno omogućiti Komisiji da uredbom odobri slično izuzeće takvim sporazumima, odlukama i usklađenim djelovanjima ako su oni preinačeni na takav način da se ubrajaju u kategoriju definiranu uredbom kojom se odobrava izuzeće;
budući da u određenim primjerima nije moguće isključiti mogućnost, da uvjeti iz članka 85. stavka 3. Ugovora ne bi mogli biti ispunjeni; budući da Komisija mora imati ovlasti regulirati takve primjere na temelju Uredbe br. 17 kroz odluku koja bi imala učinak za budućnost,
DONIJELO JE OVU UREDBU:
Članak 1.
1. Ne dovodeći u pitanje primjenu Uredbe br. 17, Komisija može kroz uredbu i u skladu s člankom 85. stavkom 3. Ugovora proglasiti da se članak 85. stavak 1. ne primjenjuje na kategorije sporazuma između poduzetnika, odluka udruženja poduzetnika i usklađenih djelovanja u sektoru osiguranja koji imaju za svoj cilj suradnju u pogledu:
(a)
utvrđivanja premija rizika na temelju kolektivno utvrđene statistike ili broja potraživanja;
(b)
utvrđivanja zajedničkih uvjeta standardne police osiguranja;
(c)
zajedničke pokrivenosti određenih vrsta rizika;
(d)
namirivanja potraživanja;
(e)
testiranja i prihvaćanja jamstava;
(f)
evidencija i informacija o povećanim rizicima, pod uvjetom da vođenje tih evidencija i postupanje s tim informacijama podliježe odgovarajućoj zaštiti povjerljivosti podataka.
2. Uredbom Komisije navedene u stavku 1., određuju se kategorije sporazuma, odluka i usklađenih djelovanja na koje se ona primjenjuje, a posebno se detaljno navode:
(a)
ograničenja ili klauzule koje se mogu, ili ne mogu, pojaviti u sporazumima, odlukama ili usklađenim djelovanjima;
(b)
klauzule koje moraju biti sadržane u sporazumima, odlukama i usklađenim djelovanjima ili drugi uvjeti koji moraju biti ispunjeni.
Članak 2.
Svaka uredba donesena na temelju članka 1. ograničenog je trajanja.
Ona se može staviti izvan snage ili izmijeniti u slučajevima kada su se okolnosti promijenile u odnosu na bilo koju od činjenica koje su bile od suštinske važnosti za njezino usvajanje; u takvom slučaju potrebno je utvrditi razdoblje za izmjenu sporazuma, odluka ili usklađenih djelovanja na koje se primjenjuje ranija uredba.
Članak 3.
Uredba donesena u skladu s člankom 1. može predvidjeti njezinu primjenu s retroaktivnim učinkom na sporazume, odluke i usklađena djelovanja na koje bi se, na dan stupanja navedene uredbe na snagu, primijenila odluka donesena s retroaktivnim učinkom u skladu s člankom 6. Uredbe br. 17.
Članak 4.
1. Uredba donesena u skladu s člankom 1. može predvidjeti neprimjenjivanje zabrane iz članka 85. stavka 1. Ugovora, u onome roku koji se utvrđuje u toj uredbi, na sporazume, odluke i usklađena djelovanja koja su već postojala dana 13. ožujka 1962. godine, a koja ne ispunjavaju uvjete iz članka 85. stavka 3. ako:
-
su izmijenjeni u roku od šest mjeseci od stupanja na snagu navedene uredbe tako da ispunjavaju navedene uvjete u skladu s odredbama navedene uredbe, i
-
je Komisija obaviještena o izmjeni u roku koji je utvrđen u navedenoj uredbi.
Odredbe iz prvog podstavka na isti se način primjenjuju na one sporazume, odluke i usklađena djelovanja koja su postojala na dan pristupanja novih država članica na koje se zbog pristupanja primjenjuje članak 85. stavak 1. Ugovora i koje ne ispunjavaju uvjete iz članka 85. stavka 3.
2. Stavak 1. primjenjuje se na sporazume, odluke i usklađena djelovanja o kojima se moralo obavijestiti prije 1. veljače 1963. godine, u skladu s člankom 5. Uredbe br. 17, samo ako su bili obaviješteni prije toga datuma.
Stavak 1. ne primjenjuje se na sporazume, odluke i usklađena djelovanja koja su postojala na dan pristupanja novih država članica na koje se zbog pristupanja primjenjuje članak 85. stavak 1. Ugovora i o kojima se moralo obavijestiti u roku od šest mjeseci od dana pristupanja u skladu s člancima 5. i 25. Uredbe br. 17, ako se o njima nije obavijestilo unutar navedenog roka.
3. U postupcima koji su, na dan stupanja na snagu uredbe usvojene u skladu s člankom 1., u tijeku nije moguće pozivati se na pogodnosti odredaba usvojenih prema stavku 1., a isto tako se na njih ne može pozivati kao razlog za potraživanja za naknadu štete protiv trećih osoba.
Članak 5.
U slučajevima kada Komisija predloži usvajanje uredbe, ona objavljuje njezin nacrt kako bi omogućila dostavljanje svojih komentara svim zainteresiranim osobama i organizacijama u vremenskom roku koji ona utvrđuje i koji nije kraći od mjesec dana.
Članak 6.
1. Komisija se savjetuje sa Savjetodavnim odborom za ograničavajuća djelovanja i monopole:
(a)
prije objavljivanja nacrta uredbe;
(b)
prije donošenja uredbe.
2. Primjenjuje se članak 10, stavci 5. i 6. Uredbe br. 17, koji se odnose na savjetovanje sa Savjetodavnim odborom. Međutim, zajednički sastanci s Komisijom zakazuju se najmanje mjesec dana nakon slanja obavijesti o njihovom sazivanju.
Članak 7.
Ako Komisija na vlastitu inicijativu ili na zahtjev države članice ili fizičke ili pravne osobe koja iskazuje legitimni interes, ustanovi da sporazumi, odluke i usklađena djelovanja, na koje se primjenjuje uredba donesena prema članku 1., u bilo kojem primjeru, ipak imaju određene učinke koji su nespojivi s uvjetima iz članka 85. stavka 3. Ugovora, Komisija može povući pogodnost primjene navedene uredbe i donijeti odluku u skladu s člancima 6. i 8. Uredbe br. 17, pri čemu nije potrebna obavijest iz članka 4. stavka 1. Uredbe br. 17.
Članak 8.
U roku od šest godina nakon stupanja na snagu uredbe Komisije iz članka 1., Komisija podnosi izvješće Europskom parlamentu i Vijeću o funkcioniranju ove Uredbe, uz koje se prilažu oni prijedlozi za izmjenama uredbe koji su se u svjetlu iskustva pokazali potrebnim.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 31. svibnja 1991.

Labels: 2
4